
	Қызылорда облысы әкімдігінің
202__ жылғы «___» __________
№ _____ қаулысына қосымша



Қызылорда облысы аумағында стационарлық емес объектілерді және стационарлық емес сауда объектілерін орналастыру орындарын айқындау, олардың орнатылу, 
жұмыс істеу және бөлшектелу тәртібінің қағидалары

1-тарау. Жалпы ережелер

1. Осы Қызылорда облысының аумағында стационарлық емес объектілерді және стационарлық емес сауда объектілерін орналастыру орындарын айқындау, олардың орнатылу, жұмыс істеу және бөлшектелу тәртібінің қағидалары (бұдан әрі – Қағидалар) «Қазақстан Республикасындағы жергілікті мемлекеттік басқару және өзін-өзі басқару» туралы Қазақстан Республикасының Заңының 27, 37-баптарына сәйкес әзірленді және Қызылорда облысының аумағында стационарлық емес объектілерді және стационарлық емес сауда объектілерін орналастыру орындарын айқындау, оларды орнату, пайдалану және бөлшектеу тәртібін белгілейді.
2. Осы Қағидаларда мынадай ұғымдар пайдаланылады:
1) автодүкен – сауда жабдықтарымен жарақтандырылған мамандандырылған автокөлік құралы;
2) [bookmark: z46]автомат – тауарларды сатуға арналған автоматтандырылған құрылғы;
3) дүңгіршек – бір немесе бірнеше сауда орындарына есептелген, азық-түлік тауарларын сақтауға арналған сауда залы және үй-жайлары жоқ, сауда жабдықтарымен жарақталған күрделі емес тасымалданатын құрылыс;
4) жұмыс органы – ауданның (облыстық маңызы бар қаланың) әкімі айқындайтын жергілікті атқарушы органның кәсіпкерлік саласындағы құрылымдық бөлімшесі;
5) жылжымалы сөре – арнайы бөлінген орынға орнатылатын, сауда орнын білдіретін, тасымалданатын уақытша құрылыс (конструкция);
6) ішкі сауда субъектіcі – Қазақстан Республикасының заңнамасында белгіленген тәртіппен ішкі сауданы жүзеге асыратын жеке немесе заңды тұлға; 
7) сәулеттік келбет – бұл тұтас эстетикалық сәулет, жайлы, қол жетімді және қауіпсіз қалалық орта қалыптастыруға бағытталған қалалық кеңістік элементтерінің міндетті көрнекі құрамдас бөлігін: ғимараттар мен құрылымдардың қасбеттерін, көркейтуді, маңдайшаларды, көрсеткіштерді, шағын сәулеттік нысандар мен қала инфрақұрылымының басқа да элементтерін реттейтін ұсынымдар жиынтығы;
8) стационарлық емес объекті – егер «Сауда қызметін реттеу туралы» Қазақстан Республикасының Заңында өзгеше көзделмесе, қызметтер көрсету үшін және (немесе) өзге де мақсаттар үшін пайдаланылатын, инженерлік-техникалық қамтамасыз ету желілеріне қосылуының (технологиялық қосылуының) болуына немесе болмауына қарамастан, жерге берік орнатылмаған уақытша құрылысжай немесе уақытша конструкция, оның ішінде автоматтандырылған құрылғы немесе көлік құралы.
9) стационарлық емес сауда объектісі – сауда қызметі және (немесе) қоғамдық тамақтандыру үшін пайдаланылатын, инженерлік-техникалық қамтамасыз ету желілеріне қосылуының (технологиялық жалғануының) болуына немесе болмауына қарамастан, жермен берік байланыспаған, уақытша құрылысжай немесе уақытша конструкция, оның ішінде автоматтандырылған құрылғы немесе көлік құралы;
10) шатыр (павильон) – құрастырмалы-жиналмалы конструкциялардан, бір немесе бірнеше сауда орындары үшін сауда жабдықтарымен жарақталған, сауда қорына арналған алаңы бар және арнайы белгіленген орынға орналастырылатын жеңіл құрастырылатын құрылыс;
11) эскиз (эскиздік жоба) – жобалық (жоспарлық, кеңiстiктiк, сәулеттiк, технологиялық, конструкциялық, инженерлiк, әшекейлiк немесе басқа) шешiмнiң оңайлатылған, схема, сызба, бастапқы сұлба (сурет) нысанында орындалған және осы шешiмнiң түпкi ойын түсiндiретiн түрi.
3. Қызылорда облысының аумағында стационарлық емес сауда объектілерін орналастыру орындарын және (немесе) маршруттарын аудандық (облыстық маңызы бар қала) әкімдіктері айқындайды және бекітеді.
4. Қызылорда облысының аумағында стационарлық емес сауда объектілерін орналастыру орындарын және (немесе) маршруттарын бөлуді аудандық (облыстық маңызы бар қала) әкімдіктері жүргізеді және ішкі сауда субъектілерінің өтінімдері бойынша конкурстық негізде жүзеге асырады.
5. Аудандық (облыстық маңызы бар қала) әкімдіктері конкурсты өткізу шарттары мен тәртібін бекітеді, ішкі сауда субъектілерінің өтінімдерін іріктеу жөніндегі комиссияны құрады және оның құрамын бекітеді.
6. Комиссия төрағадан, төрағаның орынбасарынан және комиссия мүшелерінен тұрады. Комиссияның төрағасы болып аудан (облыстық маңызы бар қала) әкімінің орынбасары айқындалады. Комиссия құрамына жергілікті атқарушы органдардың, кәсіпкерлік субъектілері бірлестіктерінің, қоғамдық ұйымдардың өкілдері кіреді. Комиссия хатшысы комиссия мүшесі болып табылмайды.
7. Жұмыс органы комиссияның жұмысын үйлестіреді және ол:
1) конкурс өткізу туралы хабарландыру жариялайды;
2) конкурсқа қатысу шарттары және оны өткізу тәртібі туралы консультация береді; 
3) ішкі сауда субъектілерінен конкурсқа қатысуға өтінімдерді және оларға қоса берілетін құжаттарды қабылдайды;
4) конкурсты ұйымдастырады және өткізеді;
5) ішкі сауда субъектілерін конкурстың нәтижелері туралы хабардар етеді.

2-тарау. Стационарлық емес объектілерді және стационарлық емес сауда объектілерін орналастыру орындарын айқындау шарттары

8. Стационарлық емес сауда объектілеріне мыналар жатады:
1) автодүкен;
2) автомат (сауда автоматы);
3) дүңгіршек;
4) жылжымалы сөре;
5) шатыр (павильон).
9. Стационарлық емес сауда объектілеріндегі сауда Қазақстан Республикасының 
СТ РК 3675 «Сауда қызметтері. Шағын бөлшек сауда желілері объектілеріне қойылатын жалпы талаптар» ұлттық стандартының талаптарын сақтай отырып жүзеге асырылады.
10. Автодүкен арқылы тауарларды өткізу кезінде пайдаланылатын мамандандырылған көлік құралы техникалық тұрғыдан жарамды, Қазақстан Республикасының көлік құралдарын мемлекеттік тіркеу және есепке алу саласындағы заңнамасының талаптарына сәйкес мемлекеттік тіркеуден өткен және міндетті техникалық байқаудан өткен, сондай-ақ Қазақстан Республикасының халықтың санитариялық-эпидемиологиялық саламаттылығы саласындағы заңнамасының талаптарына сәйкес келуге тиіс.
11. Пайдаланылатын көлік құралдары және (немесе) контейнерлер тамақ өнімдерін тасымалдау және (немесе) сақтау үшін «Тамақ өнімдерінің қауіпсіздігі туралы» Қазақстан Республикасының Заңының, Қазақстан Республикасының халықтың 
санитариялық-эпидемиологиялық саламаттылығы саласындағы заңнамасының талаптарына сәйкес келуге тиіс.
12. Стационарлық емес сауда объектілерін орналастыру орындарының тізбесінде мынадай мәліметтер көрсетіледі:
1) нақты орналасқан жері;
2) маршрут сызбасы;
3) алып жатқан алаң;
4) сауда қызметін жүзеге асыру мерзімі (бір жылдан кем емес және бес жылдан аспайтын);
5) жақын маңдағы инфрақұрылымды, оның ішінде ұқсас ассортименттегі тауарларды өткізетін сауда объектілері мен қоғамдық тамақтану объектілерінің орналасуын ескере отырып айқындалатын қызмет саласы.

3-тарау. Стационарлық емес объектілерді және стационарлық емес сауда объектілерін орнату, жұмыс істеу және бөлшектеу шарттары

13. Ішкі сауда субъектісі стационарлық емес сауда объектілерін орнату кезінде жаяу жүргіншілердің еркін қозғалысын, оның ішінде тротуардың жаяу жүргіншілер бөлігінің ені кемінде 1,5 (бір жарым) метр болуын, мүгедектігі бар адамдар мен халықтың өзге де 
жүріп-тұруы шектеулі топтары үшін жағдай жасауды, сондай-ақ төтенше жағдайлар кезінде арнайы көліктің кедергісіз кіру мүмкіндігін қамтамасыз етеді.
14. Қоғамдық тамақтану саласындағы стационарлық емес сауда объектілерін инженерлік желілерге (сумен жабдықтау, су бұру, электрмен жабдықтау) қосу объектінің орналасқан жерінен қосылу нүктесіне дейінгі арақашықтық 20 метрге дейін болуы ұсынылады.
15. Түрі бойынша стационарлық емес сауда объектісінің эскиздік жобасы жергілікті жердің архитектуралық-көркемдік келбетін, эстетикалық сипаттамаларын (пайдаланылатын жабдықтың түрі, оның пішіні, параметрлері (өлшемдері), пропорциялары, масштабы) сақтай отырып қасбеттердің колористикалық шешімін және объектінің стилін, сондай-ақ қоршаған құрылыстың сәулет-қала құрылысы шешімін сақтай отырып әзірленеді.
[bookmark: z342]16. Стационарлық емес сауда объектілерін орнату кезінде ішкі сауда субъектісі объектінің орналасқан жерін, техникалық параметрлері мен сипаттамаларын, жақын маңдағы инженерлік желілерге дейінгі қашықтықты, инженерлік желілерге қосылуға тиісті жағдайларды және/немесе дербестікті ескере отырып технологиялық мүмкіндік болған кезде инженерлік-техникалық қамтамасыз ету, кәріз, су құбыры желілеріне және электр желілеріне қосылуы қажет.
[bookmark: z343]17. Ішкі сауда субъектілерінің жұмыс істеуі шеңберінде:
1) жердi оның нысаналы мақсатына немесе елді мекендердегі жерлерде функционалдық аймаққа сәйкес, уақытша жер пайдалану кезiнде – оның ішінде, жалдау шартына (уақытша өтеусiз жер пайдалану шартына) сәйкес пайдаланады;
2) санитариялық және экологиялық талаптарға сәйкес келетін өндіріс технологияларын қолданып, өздерi жүзеге асыратын қызмет салдарынан адам денсаулығына зиян келтіруге, санитариялық-эпидемиологиялық және радиациялық жағдайдың нашарлауына, экологиялық залал келтіруге жол бермейді;
3) жер учаскелерiн пайдалану төлемақысын уақтылы төлейді;
4) жер учаскесiнде шаруашылық және өзге де қызметтi жүзеге асыру кезiнде құрылыс, экологиялық, санитарлық-гигиеналық және өзге де арнаулы талаптарды (нормаларды, ережелердi, нормативтердi) сақтайды;
5) басқа меншік иелері мен жер пайдаланушылардың құқықтарын бұзбайды.
18. Cтационарлық емес сауда объектісін орнату кезінде ішкі сауда субъектісінің белгісі болуы қажет.
19. Бөлшектеу мына жағдайларда жүзеге асырылады:
1) жер учаскесін жалға алу мерзімі аяқталған кезде;
2) кәсіпкерлік субъектісінің қызметі тоқтатылғанда;
3) пайдалану шарттары бұзылғанда.
20. Бөлшектеу жұмыстары меншік иесінің есебінен бір ай ішінде жүзеге асырылады.
21. Меншік иесі өз міндеттемелерін орындамаған жағдайда мәжбүрлі бөлшектеу жүргізіледі.
22. Осы Қағидалармен реттелмеген стационарлық емес сауда объектілерін орнату тәртібі бойынша өзге де мәселелер Қазақстан Республикасының заңнамалық актілерімен регламенттеледі.
